Radwor (SN/MkWj). Z wulkej swjedźenskej Božej mšu su katolscy wěriwi sobotu w Radworju 75. róčnicu martrarskeje smjerće zbóžnoprajeneho kapłana Alojsa Andrickeho wopominali. K tomu móžachu w kopaće pjelnjenej wosadnej cyrkwi biskopa Drježdźansko-Mišnjanskeje diecezy Heinricha Timmereversa witać, kotrehož běchu křižerjo z Chelna do Radworja přewodźeli. Mjez hosćimi běchu tež wěriwi Zhorjelskeho biskopstwa, kolpingowcy, pólscy skawća a šulerjo zakładneje šule z delnjošleskeho městačka Rząsiny. Kubłanišćo je pomjenowane po Alojsu Andrickim, kotrehož běchu nacionalsocialisća 3. februara 1943 w koncentraciskim lěhwje Dachau ze smjertnej sykawu morili.
szl_Latn